b'\n_START_ARTICLE_\nSan Salvador de Chuchujus\n_START_SECTION_\nIstorija\n_START_PARAGRAPH_\nIkikolumbiniu laikotarpiu regione gyveno ind\xc4\x97n\xc5\xb3 gentys. Ilg\xc4\x85 laik\xc4\x85 regionas priklaus\xc4\x97 Ink\xc5\xb3 imperijai. Miestas \xc4\xafkurtas ind\xc4\x97n\xc5\xb3 omaguak\xc5\xb3 gyvenamose teritorijose 1593 m. baland\xc5\xbeio 19 d. ispan\xc5\xb3 konkistadoro Francisco de Arga\xc3\xb1araz y Murgu\xc3\xada. Chuchujus \xc4\xafgijos strategin\xc4\x99 reik\xc5\xa1m\xc4\x99, kaip punktas tarp Potosi sidabro kasykl\xc5\xb3 ir Tukumano miesto. Argentinos Nepriklausomyb\xc4\x97s Karo metu, Chuchujus buvo vienas i\xc5\xa1 pagrindini\xc5\xb3 kovos centr\xc5\xb3. \xc4\x8cia \xc4\xafvykdytas ir Manuel Belgrano kovos planas \xe2\x80\x93 Chuchujaus egzodas. 1834 m. tapo provincijos sostine.\n_START_SECTION_\nSusisiekimas\n_START_PARAGRAPH_\nChuchujus yra 1525 km nuo Buenos Airi\xc5\xb3. Per miest\xc4\x85 eina svarbi transporto arterija, jungianti Argentin\xc4\x85 su Bolivija, kuri\xc4\x85 sudaro Saltos-Potosi kelias ir Tukumano-Potosi gele\xc5\xbeinkelis. 33 km \xc4\xaf pietry\xc4\x8dius nuo miesto yra Gobernador Horacio Guzm\xc3\xa1n oro uostas, i\xc5\xa1 kurio vyksta reguliar\xc5\xabs skryd\xc5\xbeiai \xc4\xaf Buenos Aires, Salt\xc4\x85 ir Tukuman\xc4\x85.\n_START_SECTION_\nEkonomika\n_START_PARAGRAPH_\nChuchujus \xe2\x80\x93 ekonominis provincijos centras. Kalnakasybos (cinko, \xc5\xa1vino) pramon\xc4\x97s centras. Naftos perdirbimas, plieno lydymas, cukraus gamyba, medienos apdirbimas. Apylink\xc4\x97se auginamos cukranendr\xc4\x97s, citrusai, tabakas.\n_START_SECTION_\nLankytini objektai\n_START_PARAGRAPH_\nChuchujaus architekt\xc5\xabra turi kolonijinio stiliaus bruo\xc5\xbe\xc5\xb3, taip pat yra itali\xc5\xa1ko neoklasicizmo ir pranc\xc5\xabzi\xc5\xa1ko estetizmo motyv\xc5\xb3. Vienas pagrindini\xc5\xb3 miesto objekt\xc5\xb3 \xe2\x80\x93 katedra. Tai tipi\xc5\xa1kas kolonijinio stiliaus pastatas. Kiti svarb\xc5\xabs architekt\xc5\xabriniai paminklai: savivaldyb\xc4\x97s pastatas, teatras, \xc5\xa0v. Barboros koply\xc4\x8dia, \xc5\xa0v. Pranci\xc5\xa1kaus ba\xc5\xbeny\xc4\x8dia, istorijos muziejus. Chuchujuje yra keletas park\xc5\xb3: San Martino, Belgrano aik\xc5\xa1t\xc4\x97s ir Rugpj\xc5\xab\xc4\x8dio 25-osios.'